*VEGA præsenterer:*  **Californiske tankestrømme af hiphop-poesi***Hobo Johnson & The Lovemakers skyder med følelseshagl, når de tager deres eklektiske rap-blanding med til Lille VEGA lørdag den 12. januar.*

Bag aliasset Hobo Johnson står den blot 23-årige amerikaner Frank Lopes med sit vilde, krøllede hår, nåletynde overskæg og en svaghed for skæve produktioner. Gennem musikken deler amerikaneren historier om forstadsproblemer og dysfunktionelle forhold, der ville gøre Wes Anderson jaloux.

Godt hjulpet på vej af sit band The Lovemakers er Hobo Johnsons spoken-word rap en excentrisk følelsesbombe, der rammer lige der, hvor det er mest ubehageligt. På den fede måde. *“There’s no overall theme or defined vision. The songs reflect what’s going on in my life at the moment through these elements of hip-hop, folk, and punk. For me, music is a way to get out all of my crazy feelings and thoughts.”*

De skøre følelser og tanker kommer fra et noget ustabilt bagland. Lopes blev smidt ud hjemmefra som 19-årig og måtte i en overgang bo i sin bil, mens han arbejdede på musikken. Han håber, at folk lytter til musikken og forstår, at de ikke er alene om deres følelser.

Gennembruddet kom for alvor med ”Peach Scone”, som perfekt indkapsler Hobo Johnson & The Lovemakers’ smittende, særegne stil. Sangen er skrevet klokken fem om morgenen, efter Lopes havde sovet på gulvet i sit studie. Videoen til singlen blev sendt ind til NPRs Tiny Desk Contest, og på trods af at de ikke vandt konkurrencen, blev bandet inviteret ind for at indspille en Tiny Desk session.

**Support: Oliver Tree**
Oliver Tree Nickell er, kendt under scenenavnet Oliver Tree, en sanger, producer og sketch komiker. Han er kendt for sin højenergiske persona, der elsker scootere og fik et gennembrud i med singlen "When I'm Down", som han samarbejdede med Whethan på. Han udgav sit debutalbum Alien Boy i februar.

**Fakta om koncerten:**
Hobo Johnson & The Lovemakers (US)
Lørdag d. 12. januar kl. 21.00
Lille VEGA, Enghavevej 40, 1674 København V
Billetpris: 150 kr. + gebyr
Billetsalget starter fredag d. 12. oktober kl. 11.00 via vega.dk og Ticketmaster